HRVATSKA u četvrtak na Maksimiru protiv Azerbajdžana otvara kvalifikacije za Europsko prvenstvo, a Zlatko Dalić iznenadio je izjavom na okupljanju.

Vjerovalo se da je Lovre Kalinić nedodirljiva jedinica hrvatske reprezentacije, no Dalić je spreman poslati ga na klupu.

"Da, o tome smo već razgovarali i još ćemo, teško je mijenjati golmane, ali Kalinić pet utakmica nije branio, ozlijedio se i ispao iz momčadi", rekao je Dalić.

Kalinić je prvi hrvatski vratar postao nakon Svjetskog prvenstva i odlaska Danijela Subašića u reprezentativnu mirovinu. U siječnju je Gent zamijenio engleskim drugoligašem Aston Villom, ali se na Otoku zasad nije proslavio.

Branio je u osam utakmica i primio 15 golova, a samo je jednom u osam nastupa sačuvao mrežu. Priliku da mu otme mjesto u reprezentaciji čeka Dinamov Dominik Livaković koji je već ranije branio u Ligi nacija protiv Engleske na Rujevici (0:0).

Tekst se nastavlja ispod oglasa

Embed from Getty Images

"Livaković je u formi, konstanta na golu Dinama, ali nakon dva treninga i razgovora s njim Mrmić i ja ćemo odlučiti. Ja ne bih mijenjao prvog golmana… Kalinić ima moje puno povjerenje, ali moram vidjeti situaciju u ova dva dana", dodao je Dalić koji će vjerojatno zatražiti savjet i od svog pomoćnika Dražena Ladića, nekadašnjeg prvog golmana reprezentacije.

Tri dana nakon Azerbajdžana Hrvatska gostuje Mađarskoj.